EUROOPA INVESTEERIMISPANGA JUHATAJATE NÕUKOGU OTSUS,

16. aprill 2019,

Ühendkuningriigi kapitali asendamise kohta Euroopa Investeerimispangas ülejäänud liikmesriikide märgitud kapitaliga [2019/655]

EUROOPA INVESTEERIMISPANGA JUHATAJATE NÕUKOGU,

VÕTTES ARVESSE põhikirja artikli 4 lõiget 3 ja artikli 5 lõiget 2,

ARVESTADES, et Ühendkuningriik peaks vastavalt Euroopa Liidu lepingu artiklile 50 alates 30. märtsist 2019 Euroopa Liidust välja astuma,

ARVESTADES, et vastavalt Euroopa Liidu toimimise lepingu artiklile 308 on Euroopa Investeerimispanga liikmeteks liikmesriigid,

ARVESTADES, et Ühendkuningriigi väljaastumisega Euroopa Liidust lõpeb Ühendkuningriigi liikmesus Euroopa Investeerimispangas ja tema märgitud kapital pangas,

ARVESTADES, et Ühendkuningriigi väljaastumine Euroopa Liidust ei tohiks mõjutada Euroopa Investeerimispanga rahastamistegevust ja ärimudelit,

ARVESTADES, et panga kapitali säilitamiseks on vaja ülejäänud liikmesriikide märgitud kapitali suurendada,

ARVESTADES, et ülejäänud liikmesriikide märgitud kapitali suurendamise sisse makstud osa peaks ulatuma 3 495 903 950 euroni, mida rahastatakse täielikult panga lisareservidest, et säilitada kogu märgitud kapitali sissemakstud osa selle praegusel tasemel,

ARVESTADES, et panga kapitali säilitamisega paralleelselt tuleks täiendavalt tugevdada panga juhtimist,

ARVESTADES, et direktorite nõukogu funktsiooni tuleks tugevdada, võimaldades nimetada täiendavaid asendusliikmeid, ning tuleks paremini kasutada nõukogu asendusliikmeid ja hääleõiguseta eksperte, et suurendada nende tuge direktorite nõukogu otsustusprotsessile, eelkõige rahastamisettepanekute analüüsimisel,

ARVESTADES, et kvalifitseeritud häälteenamuse kasutamist direktorite nõukogus ja juhatajate nõukogus tuleks laiendada olulistele valdkondadele, nimelt panga tegevuskava üle otsustamisele, halduskomitee liikmete ametisse nimetamisele ja kodukorra kinnitamisele,

ARVESTADES, et pank peaks tegema täiendavaid algatusi, et kajastada kooskõlas parima pangandustavaga nn kolme kaitseliini põhimõtteid institutsiooni kõikidel olulistel tasanditel, sealhulgas halduskomitees,

ARVESTADES, et vastavalt liikmesriikide ootustele tuleks laenuandmise mahtu hoida jätkusuutlikuna ning jätkusuutlike laenuandmise tasemete kindlaks määramise raamistikku tuleks edasi arendada,

ARVESTADES, et auditikomisjoni funktsiooni tugevdatakse, et kindlustada, et selle komisjoni koosseisus on järelevalveküsimustes teadmisi omavaid liikmeid, ning auditikomisjoni liikmete valimise protsessi tuleks kasutada muu hulgas selleks, et tagada, et auditikomisjonis on alati liikmeid, kes on pärit nii euroala kui ka selle välistest pangandusjärelevalve asutustest;

ARVESTADES, et nõukogul palutakse paralleelselt vastu võtta panga põhikirja vajalikud muudatused kooskõlas Euroopa Liidu toimimise lepingu artikliga 308,

ARVESTADES, et mõned liikmesriigid avaldasid huvi märkida pangas lisakapitali ning juhatajate nõukogu kutsub direktorite nõukogu üles esitama selles küsimuses ettepaneku hiljemalt 2019. aasta üldkoosolekul,

ON EUROOPA INVESTEERIMISPANGA JUHATAJATE NÕUKOGU SEEGA ÜHEHÄÄLSELT OTSUSTANUD:

1. Alates Ühendkuningriigi väljaastumisest Euroopa Liidust suurendatakse ülejäänud liikmesriikide märgitud kapitali 39 195 022 000 euro võrra proportsionaalselt iga liikmesriigi osaga kogu märgitud kapitalis 204 089 132 500 eurot. Panga märgitud kapital taastatakse seega 243 284 154 500 euroni, mida liikmesriigid märgivad järgmiselt: Saksamaa 46 722 369 149 Prantsusmaa 46 722 369 149 Itaalia 46 722 369 149 Hispaania 28 033 421 847 Belgia 12 951 115 777 Madalmaad 12 951 115 777 Rootsi 8 591 781 713 Taani 6 557 521 657 Austria 6 428 994 386 Poola 5 980 679 827 Soome 3 693 702 498 Kreeka 3 512 961 713 Portugal 2 263 904 037 Tšehhi 2 206 922 328 Ungari 2 087 849 195 Iirimaa 1 639 379 073 Rumeenia 1 513 926 692 Horvaatia 1 062 312 542 Slovakkia 751 236 149 Sloveenia 697 455 090 Bulgaaria 510 041 217 Leedu 437 633 208 Luksemburg 327 878 318 Küpros 321 508 011 Läti 267 076 094 Eesti 206 248 240 Malta 122 381 664

2. Alates Ühendkuningriigi väljaastumisest Euroopa Liidust võetakse panga lisareservid summas 3 495 903 950 eurot vabadest reservidest ning muudetakse sissemakstud kapitaliks, kandes need üle panga lisareservidest tema kapitali. Summa eraldatakse liikmesriikide sissemakstud kapitali proportsionaalselt iga liikmesriigi osaga kogusummas 243 284 154 500 eurot.

3. Seega muudetakse alates Ühendkuningriigi väljaastumisest Euroopa Liidust panga põhikirja artikli 4 lõike 1 esimest lõiku ning see on järgmine: „Panga kapital on 243 284 154 500 eurot, mida liikmesriigid märgivad järgmiselt: Saksamaa 46 722 369 149 Prantsusmaa 46 722 369 149 Itaalia 46 722 369 149 Hispaania 28 033 421 847 Belgia 12 951 115 777 Madalmaad 12 951 115 777 Rootsi 8 591 781 713 Taani 6 557 521 657 Austria 6 428 994 386 Poola 5 980 679 827 Soome 3 693 702 498 Kreeka 3 512 961 713 Portugal 2 263 904 037 Tšehhi 2 206 922 328 Ungari 2 087 849 195 Iirimaa 1 639 379 073 Rumeenia 1 513 926 692 Horvaatia 1 062 312 542 Slovakkia 751 236 149 Sloveenia 697 455 090 Bulgaaria 510 041 217 Leedu 437 633 208 Luksemburg 327 878 318 Küpros 321 508 011 Läti 267 076 094 Eesti 206 248 240 Malta 122 381 664 “

4. Käesolev otsus jõustub alates Ühendkuningriigi väljaastumisest Euroopa Liidust. Otsus avaldatakse Euroopa Liidu Teatajas .